Descoperiri arheologice în Timişoara Urme de locuire pe actuala vatră a oraşului Timişoara au fost atestate încă din epoca neolitică, fie prin descoperiri întâmplătoare fie prin cercetări arheologice sistematice. Obiecte de ceramică şi locuinţe caracteristice începuturilor neoliticului (aprox. 6.500 î.d.Ch.) s-au descoperit în Fratelia iar din perioada mijlocie şi târzie a epocii pietrei şlefuite s-au identificat aşezări în unele cartiere (Fratelia, Freidorf) şi în comune suburbane (Giroc, Chişoda). Unele din aceste aşezări şi-au continuat existenţa în perioada de trecere spre epoca bronzului şi la începutul acesteia. Din epoca bronzului s-a descoperit o aşezare şi o necropolă în Fratelia, un sanctuar şi un depozit de unelte la Pădurea Verde şi o necropolă de incineraţie în zona Parcului Central. Au fost identificate urme ale unor aşezări dacice, s-au descoperit numeroase monede greceşti, dacice sau romane. Din epoca migraţiilor au ieşit la iveală vestigii care ar putea fi atribuite sarmaţilor sau goţilor, slavilor, avarilor dar şi populaţiei autohtone. Cu prilejul ridicării unor noi construcţii în centrul oraşului s-au scos la lumină numeroase urme din vechile construcţii ale Habsburgilor dar regimul comunist nu arăta nici un interes pentru asemenea descoperiri şi ele au fost distruse înainte de a putea fi cercetate de arheologi şi istorici. Multe situri arheologice au fost compromise chiar după 1989 şi s-au pierdut informaţii care nu mai pot fi recuperate, în locuri în care s-au făcut lucrări edilitare fără o descărcare arheologică prealabilă. Aşezări preistorice identificate cu ocazia diverselor lucrări (o aşezare neolitică pe drumul spre Chişoda, o aşezare de epoca bronzului pe locul în care s-a construit Metro) nu au apucat să fie cercetate de arheologi. Lucrările de restaurare ale palatului Dicasterial au distrus un bogat material arheologic din vechea cetate, prea puţin cercetată, căci ocaziile de a studia porţiuni din vechiul oraş au fost extrem de rare. S-au recuperat doar câteva vase şi bârne de la o construcţie din prima jumătate a secolului al XVIII-lea, a cărei existenţă a putut fi urmărită până la data ridicării palatului. Când s-au schimbat conductele de apă în zona Pieţei 700 au ieşit la iveală urme din fortificaţia bastionară şi porţiuni din canalele subterane dar şi aici munca arheologilor a fost compromisă în proporţie de 90% deoarece lucrările edilitare nu au fost sistate la timp pentru a permite cercetarea acestei zone istorice protejate. Principala descoperire făcută în zonă a fost o porţiune de canal subteran de cărămidă construit de austrieci, cu o înălţime de aproximativ 1,60 metri şi o lăţime de 0,70 metri, în care s-au găsit diverse obiecte (sticluţe, o seringă, pahare de uz farmaceutic şi sanitar), provenite probabil de la spitalul militar şi sedimentate ca urmare a circuitului apei. Resturi dintr-un schelet uman au conturat ipoteza existenţei în zonă a unui cimitir al ordinului călugăresc catolic al mizericordienilor, numiţi popular „popii negri”, a căror biserică se afla în imediata vecinătate. Ordinul mizericordienilor este menţionat la Timişoara în 1737 iar în timpul epidemiei de ciumă din 1738-1739 patru din cei şase fraţi veniţi în oraş au fost răpuşi de molimă. Aceştia aveau în grijă spitalul construit de asociaţia religioasă „Sfântul Ioan Nepomuk”, patronul spiritual al catolicilor din Banat, unde funcţionează în prezent clinica de oftalmologie. Deşi cercetările arheologice au fost doar parţiale, s-a putut carta cu exactitate unul din tronsoanele canalizării făcute de austrieci, care se vărsa în şanţul cu apă exterior zidului cu fortificaţii bastionare. Descoperiri din cele mai interesante s-au făcut după ce legislaţia a impus cercetarea arheologică pe şantierele nou deschise unde există vestigii. În deceniul trecut, când se lucra la şoseaua de legătură între Calea Aradului şi drumul spre Lugoj, a fost cercetat valul de pământ menţionat în secolul al XVIII-lea de Francesco Griselini, care făcea parte cu siguranţă dintr-un sistem de apărare a zonei, pe linia nord-sud. Un alt punct de interes în zonă a constat în descoperirea unor fragmente ceramice provenite dintr-un sat medieval din secolele XIV-XV, care ocupa o suprafaţă de peste 300 de metri. Descoperiri importante s-au făcut şi în curtea interioară a castelului Huniazilor, unde au fost identificate urmele vechiului castel din vremea lui Carol Robert de Anjou. Cu ocazia lucrărilor edilitare efectuate între Piaţa Libertăţii şi Episcopia Romano-Catolică, sub liniile de tramvai, arheologii au scos la suprafaţă urme păstrate din oraşul turcesc dar şi material arheologic din epoca bronzului şi perioada dacoromană. Descoperirile sunt cu atât mai preţioase cu cât nu s-au păstrat urme din vechea Timişoară turcească decât în relatări scrise, căci administraţia austriacă a reclădit cetatea din temelii. Timişoara şi-a schimbat complet înfăţişarea de-a lungul secolelor de vreo trei ori iar aspectul ei din perioda anterioară Habsburgilor mai poate fi reconstituit, fie şi fragmentar, doar cu ajutorul descoperirilor arheologice. Aici a fost descoperit un fragment de stradă pavată cu lemn, aşa cum se ştie că au existat pe vremea stăpânirii turceşti, cu un alt traseu decât cel trasat de austrieci, urmele unor case şi o mulţime de obiecte de metal, ceramică, ba chiar încălţăminte de piele foarte bine păstrată şi un tezaur de 407 monede de argint, emise, cu puţine excepţii, între 1535 şi 1603. Fragmente ceramice tipice secolului al XVII-lea şi a începutului celui următor fac certă datarea descoperirii şi confirmă relatările scrise care s-au păstrat din acea epocă. Cu ajutorul acestor descoperiri s-a putut reconstitui modul de edificare a fundaţiei caselor din acea perioadă, din structuri de lemn ingenios îmbinate, care susţineau întreaga structură de rezistenţă, tot din lemn. S-au descoperit şi câteva morminte şi numeroase schelete, probabil din cimitirul mănăstirii franciscane şi din cel al bisericii Sf. Gheorghe, demolate mult mai târziu, iar recent a fost dezvelită o porţiune însemnată din moscheea aflată în Piaţa Sf. Gheorghe. În aceeaşi zonă s-a identificat un canal boltit de cărămidă, construit de austrieci. În cartierul Cetate, pe strada Eugeniu de Savoya nr. 16, mai există o descoperire arheologică de mare însemnătate. Din vechea casă austriacă ridicată în a doua jumătate a secolului al XVIII-lea s-au mai păstrat doar intrările în pivniţă şi câteva arcade boltite, specifice arhitecturii vremii, din păcate pe cale de distrugere, deoarece nu au fost luate nici un fel de măsuri pentru protejarea lor. În curtea interioară a fostei case s-a descoperit un puţ cu trei foraje prin care apa era adusă din stratul freatic în fântână şi era umplut bazinul care o înconjura. Alături a mai fost construită o fântână, în care s-a găsit un filler de aramă din anul 1893. În cetate fuseseră săpate mai multe fântâni dar aceasta este prima care a fost descoperită şi cercetată de arheologi. Lucrările pentru clădirile ridicate în zona Pieţei 700, în spatele Modatim, au scos la iveală fragmentele a două rânduri de fortificaţii ale cetăţii austriece, cu contraforţi, din care nu se mai păstrase nimic, existenţa întregii fortificaţii în sistem bastionar fiind certificată doar de numeroasele documente de arhivă. Recent, tot în zona Pieţei 700, a fost scoasă la iveală ecluza canalizării din cetatea austriacă prin care se inunda şanţul de apărare al cetăţii şi fragmente din centura exterioară a fortificaţiei. Această descoperire unică în România şi pare-se chiar în Europa, va fi conservată şi valorificată în interes turistic. Reamenajarea Pieţei Unirii a făcut posibilă o amplă cercetare arheologică şi în acest perimetru, care a completat în mod substanţial informaţiile izvoarelor istoriografice. A fost identificată terasa naturală pe care s-a construit zidul de incintă a fortificaţiei medievale, care avea drept şanţ de apărare un braţ al Timişelului. Ulterior, în faţa acestui şanţ, s-a construit o a doua linie de apărare a cetăţii fortificate din vremea stăpânirii turceşti. În Piaţa Unirii s-au descoperit urme de locuire din preistorie şi din primele secole ale erei creştine (fragmente ceramice de la sfârşitul epocii bronzului – cca 3650-2900 î.d.Ch., vase caracteristice culturii Basarabi din prima vârstă a fierului – cca 750-600 î.d.Ch., locuinţe cu ceramică cenuşie lucrată la roată, specifică secolelor II-IV d.Ch.). Alte fragmente ceramice provin din evul mediu timpuriu (secolele XI-XII) şi dezvoltat (sec. XV) iar monedele din aceeaşi perioadă indică legături economice cu ţări îndepărtate. În timpul stăpânirii otomane (1552-1716), pe actualul loc al Pieţei Unirii au existat, potrivit reconstituirilor făcute de arheologi, locuinţe rectangulare cu pivniţe şi fântâni dar e posibil să fi fost şi o necropolă în afara zidului de fortificaţie, după cum sugerează două morminte de inhumaţie simple, fără inventar funerar, descoperite în faţa domului catolic. Ulterior, zona a fost terasată pentru construirea ultimei linii de fortificaţie a cetăţii turceşti, cunoscută până acum doar din hărţile întocmite în secolul al XVIII-lea. Cercetările arheologice au confirmat descrierile sistemului de fortificaţie al Timişoarei făcute de Evliya Çelebi, Henrik Ottendorf sau alţi martori oculari contemporani. S-au identificat şi urmele unor construcţii masive din ultima perioadă a perioadei otomane, datarea fiind facilitată de o monedă din vremea lui Suleyman al IIlea (1687-1691). În şanţul de apărare al cetăţii, care a avut aprox. 15-18 metri lăţime şi 3,5-4 metri adâncime, s-au descoperit, în afara unor artefacte ceramice şi din metal, ghiulele întregi sau fragmente, care sunt o mărturie a asediului armatelor austriece din 1716. Sub administraţia austriacă, linia de fortificaţie din actuala piaţă a fost demontată treptat. Zidul de incintă a fost tăiat pe ambele laturi ale viitoarei pieţe iar şanţul, marcat clar pe o hartă din prima jumătate a secolului al XVIII-lea, era probabil traversat pe un podeţ. Au fost descoperite şi primele trotuare, din scânduri masive de stejar, foarte necesare din cauza terenului noroios, care au fost datate după 1735. După construirea domului catolic, accesul în biserică s-a făcut pe un paviment de cărămidă medievală, consolidată pe margini cu fragmente de olane. Această cale de acces a fost reparată de mai multe ori, lucru care demonstrează importanţa pe care a avut-o. Studiul arheologic arată că în prima jumătate a secolului al XIX-lea piaţa era acoperită cu piatră de bazalt cu forme neregulate, adusă, probabil, de la cariera din Şanoviţa. Ulterior, laturile pieţei au fost amenajate cu un paviment de cărămidă, în timp ce mijlocul acesteia era pavat cu dale de bazalt. La începutul secolului XX, cel mai probabil în anul 1910, deasupra pavimentului de cărămidă s-a înălţat un trotuar din piatră cubică de bazalt, refolosită în parte la refacerea pieţei, după 1988. Piaţa Unirii era, din 1903, o piaţă de alimente şi animale care a fost mutată în 1969 în Piaţa 700 iar centrul Pieţei Unirii a fost adâncit cu aproape doi metri şi transformat în spaţiu de promenadă, cu gazon şi alei pavate cu cărămidă galbenă iar pe laturile de nord, vest şi est, cu străzi asfaltate. Între anii 1987-1989, piaţa a fost reamenajată în stil neobaroc de arhitectul Şerban Sturdza, proiectul său punând în evidenţă clădirile aflate pe laturile pieţei. Şi în Piaţa Libertăţii, lucrările de modernizare au permis săpături arheologice care au scos la lumină vestigii din cetatea otomană, corectând unele teorii care, bazându-se pe unele indicii, aveau doar un caracter ipotetic. Cunoscuta inscripţie în limba turcă veche aflată pe faţada primăriei vechi din piaţă, tradusă iniţial incorect, a dus la presupunerea că sub actuala clădire se afla o baie turcească. Cercetări mai recente au demonstrat că inscripţia nu face referire la vreo baie turcească ci la un turn care s-a aflat pe locul respectiv. Relatările unor contemporani (călătorul turc Evliya Celebi, Henrik Ottendorf, Meimar Radogna) fac referiri în scrierile lor la băile turceşti – patru la număr după spusele lui Evliya Celebi – dar nu există precizări cu privire la locul în care acestea erau amplasate. Recentele săpături pentru descărcarea de sarcină arheologică din Piaţa Libertăţii au dezvelit parţial baia mare a oraşului otoman şi o parte a unei clădiri despre care se bănuieşte că ar fi „Hambarul Mare”. S-au identificat sistemele de aducţiune a apei prin conducte de lut bine fixate între ele cu mortar şi chiar pânză, şi de evacuare a acesteia din băile turceşti, precum şi porţiuni din străzile de lemn care mărgineau acest sector de clădiri (uliţa Lalelelor, uliţa Porţii Cocoşului) şi un spectaculos canal pentru apă în nordul băilor. Acesta pare să fi fost construit când băile au fost refăcute, ceea ce demonstrază preocupările de sistematizare a oraşului în ultima perioadă a ocupaţiei otomane. După cucerirea Timişoarei de către Habsburgi, absolut toate clădirile otomane au fost demolate, oraşul a fost resistematizat iar piaţa a primit o formă patrulateră, cu clădirile impunătoare de pe cele patru laturi care există şi astăzi. Oraşul medieval otoman, cu remarcabile edificii publice, a fost îngropat sub noua cetate austriacă. Doar lucrările edilitare din ultimii ani şi obligativitatea săpăturilor de descărcare arheologică au permis identificarea unor fragmente ale acestui oraş cunoscut doar din scrierile vremii. Pe baza fragmentelor impozantei clădiri scoase la iveală de arheologi în Piaţa Libertăţii, se estimează că zidurile exterioare aveau o lungime de 39 de metri, o lăţime de 13 metri şi o lăţime a zidurilor de peste un metru. Din păcate, clădirea, construită din piatră fasonată de carieră şi din cărămidă legată cu mortar, a fost distrusă de mai multe intervenţii ulterioare, de la canalul austriac până la conductele instalate în secolul XX, care au spart zidurile turceşti. Pe lângă zidurile exterioare, au mai fost identificate şi unele interioare, care delimitează mai multe încăperi. Băile, ridicate pentru trupele otomane cantonate la Timişoara, făceau parte din viaţa cotidiană a cetăţii, în lumea islamică ele având un rol extrem de important, de la cel de curăţire fizică înaintea slujbei de vineri, la cel de purificare spirituală dar fiind totodată şi un loc de întâlnire a musulmanilor. Acest hammam (baie turceasă) – una din cele două băi foarte frumoase din interiorul cetăţii menţionate de Evliya Celebi – se afla în apropierea moscheii identificate în piaţa Sf. Gheorghe dar, din păcate, lucrările edilitare din secolele care au urmat au distrus iremediabil multe elemente importante ale băilor turceşti şi ale sistemului de funcţionare al acestora. Se presupune că tipul de baie descoperit în Piaţa Libertăţii îşi are originea în Asia Centrală. Băi similare cu cea descoperită la Timişoara se mai găsesc în cîteva localităţi din Grecia şi la Budapesta. 